Efter 13 år kan nordjyderne atter tage til Aalborg for at handle i Magasin. Torsdag åbnede stormagasinet som en del af shoppingcentret Friis. Og knap var dørene åbnet, før det strømmede ind med nysgerrige besøgende. På åbningsdagen lagde 27.851 handlende vejen forbi. - Vi er både rørte og glade for denne varme modtagelse, siger Tina Mikkelsen, der er store manager ved Magasin Aalborg. I alt var der 72.580 besøgende fra torsdag til søndag. Til sammenligning bor der 121.2017 personer i Aalborg by. - Det betyder selvfølgelig meget at mærke den store interesse, som viser meget tydeligt, at det ikke kun er os, der har glædet os til åbningen, men også nordjyderne, siger Tina Mikkelsen. Hun mener, at de mange gæster cementerer, at Aalborg er mere end klar til Magasin. Også Friis Shoppingcenter holdt Grand Opening i weekenden efter en større ombygning. Her kunne de besøgende deltage i konkurrencer, høre livemusik og se et blomstershow. Kombinationen af Grand Opening i Friis og åbningen af det helt nye Magasin betød travlhed. - Det har været både fantastisk og overvældende at se så meget liv, så mange glade kunder og travle butikker henover weekenden, siger Lotte Vestergaard Skou, der er center manager ved Friis Shoppingcenter.

Referat:
Knap 28.000 besøgende kiggede forbi, da Magasin torsdag åbnede i Aalborg.